Direktiva Komisije 2000/57/ES

z dne 22. septembra 2000

o spremembi prilog direktiv Sveta 76/895/EGS in 90/642/EGS o določitvi najvišjih dovoljenih vrednosti ostankov pesticidov v in na sadju in zelenjavi ter nekaterih proizvodih rastlinskega izvora, vključno s sadjem in zelenjavo

Besedilo velja za EGP

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 76/895/EGS z dne 23. novembra 1976 o določitvi najvišjih dovoljenih vrednosti ostankov pesticidov v in na sadju in zelenjavi [1], kakor je bila nazadnje spremenjena z Direktivo Komisije 2000/24/ES [2] in zlasti člena 5 Direktive,

ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na proizvodih rastlinskega izvora, vključno s sadjem in zelenjavo [3], kakor je bila nazadnje spremenjena z Direktivo Komisije 2000/42/ES [4],

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [5], kakor je bila nazadnje spremenjena z Direktivo Komisije 2000/10/ES [6], in zlasti člena 7 Direktive,

ob upoštevanju naslednjega:

(1) Skladno z določbami Direktive 91/414/EGS so registracije fitofarmacevtskih sredstev za uporabo na določenih posevkih v pristojnosti držav članic. Za navedene registracije se zahteva, da temeljijo na oceni posledic za zdravje ljudi in živali ter vpliva na okolje. Elementi, ki jih je v oceni treba upoštevati, vključujejo izpostavljenost delavca s fitofarmacevtskimi sredstvi in druge navzoče osebe, ter vpliv na kopensko, vodno in zračno okolje kakor tudi vpliv na ljudi in živali zaradi uživanja ostankov na tretiranih pridelkih.

(2) Za proizvode rastlinskega izvora, vključno s sadjem in zelenjavo, dovoljene najvišje dovoljene vrednosti ostankov običajno izražajo uporabo najmanjših količin pesticidov za učinkovito zaščito rastlin, uporabljenih na tak način, da je količina ostanka najmanjša možna in je toksikološko dopustna, zlasti glede zaščite okolja in ravni ocenjenega zaužitja s hrano.

(3) Najvišje dovoljene vrednosti ostankov pesticidov so določene na nižji meji analitične določitve, če dovoljena uporaba fitofarmacevtskih sredstev nima za posledico take ravni ostankov pesticidov v ali na živilih, ki jih je možno odkriti, ali če gre za nedovoljeno uporabo ali če uporabe, ki jih države članice dovoljujejo, še niso utemeljene s potrebnimi podatki ali če uporabe v tretjih državah, ki imajo za posledico ostanke v ali na živilih, ki smejo v promet na trgu Skupnosti, še niso utemeljene s potrebnimi podatki.

(4) Najvišje dovoljene vrednosti ostankov pesticidov je treba pregledovati. Spreminjajo se lahko ob upoštevanju novih uporab, novih informacij in podatkov; zlasti je treba nemudoma presojati o znižanju, če Komisija na podlagi novih ali na novo preverjenih informacij, predvsem pri izvajanju člena 4 Direktive 76/895 in člena 8 Direktive 90/642/EGS, ugotovi, da je količina, ki jo potrošniki dobijo s hrano, lahko prevelika.

(5) Komisija je bila uradno obveščena o novih ali spremenjenih uporabah pesticidov, zajetih s to direktivo. Informacije, ki utemeljujejo te uporabe, so bile ocenjene in primerno je, da se obstoječe najvišje dovoljene vrednosti ostankov v prilogah k direktivam spremenijo.

(6) Dosmrtna izpostavljenost potrošnikov navedenim pesticidom v živilih, ki lahko vsebujejo ostanke teh pesticidov, je bila ocenjena in vrednotena v skladu s postopki in praksami, ki se uporabljajo v Evropski skupnosti ob upoštevanju smernic, ki jih je objavila Svetovna zdravstvena organizacija [7] in izračunano je bilo, da najvišje dovoljene vrednosti ostankov, določene v tej direktivi, ne dajejo povoda za preseganje priporočenih zaužitih dnevnih količin.

(7) Kjer je to primerno, je bila ocenjena in ovrednotena akutna izpostavljenost potrošnikov tem pesticidom v posameznih živilih, ki utegnejo vsebovati ostanke teh pesticidov, skladno s postopki in praksami, ki se trenutno uporabljajo v Evropski skupnosti ob upoštevanju priporočil, ki jih je objavila Svetovna zdravstvena organizacija, ni pa bila izražena nobena zaskrbljenost glede akutnih zaužitij.

(8) Člen 4 Direktive Komisije 98/82/ES [8] o določanju najvišjih dovoljenih vrednosti ostankov pesticidov je določil začasne najvišje dovoljene vrednosti za vinklozolin za nekatera živila pred sprejetjem ponovno pregledanih najvišjih dovoljenih vrednosti ostankov na podlagi ocenjevanja po določbah člena 8(2) Direktive 91/414/EGS za vse kmetijske proizvode. To ocenjevanje še ni zaključeno. Kljub temu je primerno zmanjšati izpostavljenost potrošnikov ostankom vinklozolina z znižanjem najvišjih dovoljenih vrednosti ostankov vinklozolina v nekaterih proizvodih. Prav tako je primerno, da se revidirane najvišje dovoljene vrednosti določijo začasno do zaključka navedenega postopka ocenjevanja.

(9) Vse pesticide, za katere se najvišje dovoljene vrednosti ostankov določajo v tej direktivi, je treba oceniti v okviru Direktive 91/414/EGS. Najvišje dovoljene vrednosti ostankov za posamezne pesticide, določene s to direktivo, bo treba pregledati od primera do primera na podlagi morebitnih odločitev Komisije, ki bodo sledile postopku ocenjevanja po členu 8(2) Direktive 91/414/EGS.

(10) S trgovinskimi partnerji Skupnosti so bila prek Svetovne trgovinske organizacije opravljena posvetovanja o najvišjih dovoljenih vrednostih, določenih v tej direktivi, in njihove pripombe k navedenim najvišjim dovoljenim vrednostim so bile upoštevane. Na podlagi predloženih sprejemljivih podatkov bo Komisija preučila možnost za določitev tolerance najvišje dovoljene vrednosti ostankov pri uvozu za posebne kombinacije pesticid/pridelek.

(11) Upoštevani so bili nasveti in priporočila Znanstvenega odbora za rastline, zlasti glede zaščite potrošnikov pri živilih, tretiranih s pesticidi.

(12) Ta direktiva je v skladu z mnenjem Stalnega odbora za zdravstveno varstvo rastlin –

SPREJELA NASLEDNJO DIREKTIVO:

Člen 1

V Prilogi II k Direktivi 76/895/EGS se vpis "3" za folpet v vinskem grozdju nadomesti z "10".

Člen 2

Priloga II k Direktivi 90/642/EGS se spremeni:

1. vpis "1" za hidrazid maleinske kisline v korenju in pastinaku se nadomesti s "30";

2. vpis "0,1" za glifosat v semenu bombaževca se nadomesti z "10";

3. vpisi "0,05" za ditiokarbamate maneb, mankozeb, metiram, propineb in zineb/cineb v olivah se nadomestijo s "5";

4. vnese se nov vpis za ostanek pesticida difenilamin z naslednjimi najvišjimi dovoljenimi vrednostmi ostankov:

Jabolka : | 5 mg/kg |

Hruške : | 10 mg/kg, |

Vsi drugi proizvodi : | 0,5* mg/kg, če je to nižja dovoljena meja analitične določitve |

5. Vpisa "3" za vinklozolin in "2" za paradižnik in breskve se nadomestita z "0,05*" in "0,05*". Navedene revidirane vrednosti so določene začasno.

Člen 3

Uredba začne veljati dvajseti dan po objavi v Uradnem listu Evropskih skupnosti.

Države članice sprejmejo zakone in druge predpise, potrebne za uskladitev s to direktivo, najpozneje do 31. marca 2001. O tem takoj obvestijo Komisijo.

Te predpise uporabljajo od 1. aprila 2001.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

Ta direktiva je naslovljena na države članice.

V Bruslju, 22. septembra 2000

Za Komisijo

David BYRNE

Član Komisije

[1] UL L 340, 9.12.1976, str. 26.

[2] UL L 107, 4.5.2000, str. 28.

[3] UL L 350, 14.12.1990, str. 71.

[4] UL L 158, 30.6.2000, str. 51.

[5] UL L 230, 19.8.1991, str. 1.

[6] UL L 57, 2.3.2000, str. 28.

[7] "Smernice za ugotavljanje vnosa ostankov pesticidov s hrano" (revidirane), ki jih je pripravil GEMS/Program za hrano v sodelovanju s "Codex Committee on Pesticide Residues", ki jih je objavila Svetovna zdravstvena organizacija 1997.(WHO/FSF/FOS/97.7.).

[8] UL L 290, 29.10.1998, str. 25.

--------------------------------------------------